TLAČOVÁ SPRÁVA

**Reštart Základnej školy na Mukačevskej ulici v Prešove**

**Nový zriaďovateľ hodlá školu zapojiť do medzinárodnej spolupráce**

Dnešným slávnostným otvorením nového školského roku, na ktorom sa zúčastnila aj primátorka Andrea Turčanová a viacerí mestskí poslanci, sa začala nová etapa v živote Základnej školy na Mukačevskej ulici v Prešove . Jej novým zriaďovateľom sa stala od 1. septembra spoločnosť Deutsch-Slowakische Akademien / DSA /. Dnešným dňom tak škola štartuje školský rok 2016/2017 už ako súkromná vzdelávacia inštitúcia. Základná škola na Mukačevskej ulici má na prvom stupni 5 a na druhom 7 tried. Od nového školského roku bude mať celkove 270 žiakov.

Riaditeľ školy Eduard Schwarzbacher vo svojom vystúpení potvrdil zámer nového zriaďovateľa posilniť technické zameranie výučby vo väzbe na prax a duálne vzdelávanie . Plánuje tiež rozšíriť výučbu v nemeckom jazyku. Nepôjde však o klasické bilingválne štúdium a aj naďalej zostane zachovaný doterajší rozsah výučby jazyka anglického. Ako ďalej povedal E. Schwarzbacher, nový zriaďovateľ prisľúbil aj podporu športových aktivít. V tejto súvislosti budú môcť školy, patriace do portfólia DSA, spolupracovať tiež s partnerskými školami nemeckej materskej spoločnosti EBG ale aj so športovými klubmi v Nemecku. Ako prvého potencionálneho partnera spomenul E. Schwarzbacher univerzitný športový klub USC Magdeburg a možnosť spolupráce v basketbale, hádzanej a v budúcnosti aj vo futbale.

Predseda Predstavenstva DSA Marek Nikel vo svojom príhovore oznámil, že od tohto školského roku bude na všetkých stredných odborných školách a základných školách, patriacich do portfólia spoločnosti, postupne zavádzaný nový systém zvýšenia úrovne jazykových znalostí študentov a žiakov. Žiaci základných škôl budú môcť takto dosiahnuť jazykovú klasifikáciu A1 a A2 Junior. Táto ponuka sa bude neskôr týkať popri nemeckom aj anglického jazyka. Nový zriaďovateľ takisto ponúkne žiakom a študentom na školách, patriacich do jeho portfólia, možnosť stáží a exkurzií na partnerských školách a odborných strediskách v Nemecku i na Slovensku, povedal M.Nikel.  
Deutsch – Slowakische Akademien je dcérskou spoločnosťou Združenia Europäische Bildungswerk für Beruf und Gesellschaft – EBG (Európske vzdelávacie centrum pre povolanie a spoločnosť) so sídlom v Magdeburgu, ktoré od roku 1990 pôsobí vo viacerých  nemeckých spolkových krajinách v oblasti prípravy pre povolanie a ďalšie vzdelávanie. V súčasnosti má v Nemecku 36 stredných odborných škôl a odborných stredísk , vrátane viacerých centier pre rekvalifikáciu nezamestnaných.  
DSA sa stala na jeseň minulého roku novým zriaďovateľom Strednej odbornej školy v Trebišove a od tohto nového školského roku bude takisto prevádzkovať Základnú školu Rozkvet v Považskej Bystrici ako aj Strednú odbornú školu polytechnickú v Trnave.